በዚህ ዓመት 514 የመንገድ ፕሮጀክቶች ይከናወናሉ
 በተያዘው የ2007 በጀት ዓመት 514 የተለያዩ የመንገድ ግንባታ ፕሮጀክቶች እንደሚከናወኑ የኢትዮጵያ መንገዶች ባለስልጣን አስታወቀ።ባለስልጣኑ የ2006 በጀት ዓመት የስራ ክንውንና የ2007 ዕቅድን አስመልክቶ ከሚመለከታቸው አካላት ጋር ውይይት አድርጓል።የባለስልጣኑ ዋና ስራ አስኪያጅ አቶ ዛይድ ወልደገብርኤል በዚህ ወቅት እንዳሉት በተያዘው በጀት ዓመት ለመንገድ ስራና ጥገና 29 ነጥብ 8 ቢሊዮን ብር ተመድቧል።አቶ ዛይድ እንደገለጹት “ዕቅዱ አብዛኛውን የአገሪቱ ክፍል ማገናኘትን ዓላማ ያደረገና እስካሁን በፌደራል መንግስት የመንገድ ልማት ያልተዳሰሱ አካባቢዎችን ማዕከል አድርጎ የተዘጋጀ ነው”።ዓመቱ የእድገትና ትራንስፎርሜሽን ዕቅድ የመጨረሻ ወቅት እንደመሆኑ ልዩ ትኩረትና ትርጉም እንደተሰጠውም አብራርተዋል።በዓመቱ 58 ኪሎ ሜትር የሚሸፍኑ 13 ዋና መንገዶችን ማጠናከር፣ 135 ኪሎ ሜትር የሚሸፍኑ 15 ዋና መንገዶችን ማሻሻልና 578 ኪሎ ሜትር የሚሸፍኑ 57 የአገናኝ መንገዶችን የማሻሻል ስራዎች ይከናወናሉ።እንዲሁም 715 ኪሎ ሜትር የሚሸፍን 81 የአገናኝ መንገዶች ግንባታና 118 ኪሎ ሜትር የሚሸፍን 14 የመንገዶች ከባድ ጥገና ፕሮጀክቶችም የዚህ በጀት ዓመት የስራ አካል ናቸው።በበጀት ዓመቱ የመንገድ ልማት ዘርፍ ዕቅድ ከአዳዲስ ግንባታዎች በተጨማሪ፣ ከጎረቤት አገራት ጋር የሚያገናኙ መንገዶችን መገንባትና ማሻሻል፣ አገናኝ መንገዶችን መገንባት፣ ከፍተኛ የትራፊክ ፍሰት ያለባቸውን መንገዶችም ማሻሻል እንደሚካተቱ አስረድተዋል።የግንባታ ኢንዱስትሪውን ጠንካራና ተወዳዳሪ ለማድረግና የመንገድ ግንባታው ጥራትና ተቀባይነት እንዲኖረው በትኩረት እንደሚሰራ በውይይቱ ተጠቅሷል።በፍጥነት እያደገ የመጣውን የኢትዮጵያ ኢኮኖሚ ሊደግፍ የሚችል የመንገድ አውታር በብዛት እና በጥራት ገንብቶ ለተጠቃሚው ለማቅረብ ብዙ መስራት እንደሚጠይቅም ነው የተገለጸው።በውይይቱ ላይ ከባለድርሻ አካላት ከተነሱና በአፈጻጸም ዙሪያ ከሚታዩ ችግሮች መካከል መንገዶች በጊዜ፣ በጥራትና በተያዘላቸው በጀት አለመጠናቀቃቸውን ይገኙበታል።በ2006 በጀት ዓመት አፈጻጸም ከግንባታ በፊትና በግንባታ ወቅት ለአካባቢ ጥበቃ ደህንነትና ለህብረተሰብ ነክ ጉዳዮች የሚሰጠው ትኩረት አናሳ እነደነበር በውይይቱ የተብራራ ሲሆን ይህንን ለመቅረፍ ግንባታ በሚካሄድባቸው አካባቢዎች የሚገኙ የህብረተሰብ ክፍሎች የሚሳተፉበትን ሁኔታ ማመቻቸት ይገባል ተብሏል።አዳዲስ መንገዶችን ከመገንባት ባሻገር የተገነቡ መንገዶችን ለመንከባከብ የሚሰጠው ትኩረት አናሳ በመሆኑም በተለይ አገር በቀል ተቋራጮች  በመንገድ ጥገና ላይ መሰማራት ይኖርባቸዋል ተብሏል።መንገዶች ጉዳት ደርሶባቸው አገልግሎት መስጠት ከማቋረጣቸው በፊትም ባለስልጣኑም ሆነ የሚመለከተው አካል አስፈላጊውን እርምጃ መውሰድ እንደሚገባውም ነው የውይይቱ ተሳታፊዎች ያሳሰቡት።የኢትዮጵያ መንገዶች ባለስልጣን በተጠናቀቀው የ2006 በጀት ዓመት ከ1 ሺህ 300 ኪሎ ሜትር በላይ የመንገድ ግንባታ አከናውኗል። (ኢዜአ)